## La Generalitat anuncia que presentarà al·legacions contra les noves partions del Govern en la costa de Xilxes

*** El director general de Costes lamenta l’actuació del Ministeri de Transició Ecològica “en compte d’efectuar les obres de regeneració que necessita la costa”
* La partió afecta tres infraestructures del municipi entre les quals figura un càmping**

La Vicepresidència Segona per a la Recuperació, Medi Ambient, Infraestructures i Territori ha anunciat que presentarà al·legacions contra el procediment que marca la partió dels béns de domini públic maritimoterrestre del tram de costa a Xilxes.

El director general de Costes, Ports i Aeroports, Marc García Manzana, que s’ha personat en l’acte de fitació juntament amb l’alcalde de la localitat, Ismael Minguet, ha lamentat que “el Ministeri de Transició Ecològica continua revisant les partions en la nostra costa, al llarg de més de 60 quilòmetres” i ha afegit que, “és molt trist que actue així, en compte d’efectuar les obres de regeneració que necessita la costa”.

També ha destacat que “la Generalitat s’ha oposat des d’un principi a estes partions en les costes de la Comunitat Valenciana” i ha recordat que el Consell treballa per a desplegar totes les seues competències en el marc de l’aplicació de la nova llei de la costa amb l’objectiu de dotar els ajuntaments de ferramentes per a fer front a estos processos de partions, especialment en els nuclis de valor patrimonial costaner.

García Manzana ha remarcat que “el Govern central l’única cosa que fa és tirar cap arrere la línia roja del domini públic maritimoterrestre”. En conseqüència, el que genera són “noves afeccions a propietaris, que estan en el que es diu servitud de trànsit o de protecció i estos veïns voran molt limitats els seus drets de propietat”.

Així mateix, el director general ha exposat que “està comprovat que hi ha una aplicació indeguda de la llei i que la partió -en el cas d’insistir a practicar-la- hauria de tornar a iniciar-se en qualsevol cas aplicant el reglament en la versió anterior a una modificació declarada nul·la prèviament pel Tribunal Suprem”.

En este sentit, Marc García Manzana ha detallat que la partió afecta tres infraestructures: un xalet que perd mig jardí; una parcel·la sense construccions, així com un càmping, que es queda sense piscina, sense restaurant i perd alguna de les casetes.

El responsable autonòmic de Costes ha coincidit amb l’alcalde de Xilxes a esgotar totes les vies per a tractar de frenar la partió. Els dos dirigents han coincidit que es tracta “d’un colp de força més que forma part de la voràgine per partionar del Govern central”. En este sentit, no ha descartat que calga interposar un recurs contenciós administratiu.

Fecha: 26/11/2025